Ivan Koniev

Ivan Stepanovich Koniev (rusianeg: Ива́н Степа́нович Ко́нев), ganet d'an 28 a viz Kerzu 1897 hag aet da anaon d'an 21 a viz Mae 1973, a oa ur jeneral soviedel ha Marichal eus an Unvaniezh Soviedel hag a oa bet penn al Lu Ruz war Talbenn ar Reter en Eil Brezel-bed. Eñ eo a oa deuet a-benn da adperc'hennañ hag aloubiñ an tiriadoù e reter Europa hag a oa e dalc'h nerzhioù an Ahel.

Ganet en ur familh peizanted, Koniev a oa bet galvet e Lu Impalaeriezh Rusia e 1916 ha stourmet en devoa er C'hentañ Brezel-bed. E 1919 e oa deuet da vezañ ezel eus ar Volcheviked ha servijet en doa el Lu Ruz e-pad Brezel diabarzh Rusia. Goude bezañ bet diplomet en Akademiezh vilourel Frunze e 1926, Koniev a oa pignet a renk da renk e aozadur al lu soviedel. E 1939 e oa deuet da vezañ kandidat evit Poellgor kreiz Strollad komunour an Unvaniezh Soviedel.

Goude ma vije kroget aloubadeg alaman an Unvaniezh Soviedel e 1941, Koniev en doa kemeret perzh en un heuliad kampagnoù brezel bras, evel emgannoù Moskov ha Rjev. Koniev a oa bet goude-se ur penn eus al Lu Ruz en argadennoù ramzel Koursk, hini an Dnieper–Karpatoù ha Vistula–Oder. E miz C'hwevrer 1944 e oa graet anezhañ ur  Marichal eus an Unvaniezh Soviedel. E fin an Eil Brezel-bed en Europa, arme Koniev ar 1añ Talbenn Ukrainat a oa enebet ouzh armeoù Georgy Joukov er Redadeg war-zu Berlin. Koniev a oa bet ar c'hentañ komandant kevredet o vont-tre e Praha, kêr-benn Tchekoslovakia, goude Emsavadeg Praha.

Kemeret en doa plas Joukov evel penn an holl nerzhioù tirlu soviedel e 1946. E 1956 e oa bet lakaet e Penn uhelañ nerzhioù lu Pakt Varsovia, hag eñ eo en doa renet flastradennoù garv ar Reveulzi hungarat hag Nevezamzer Praha. E 1961, evel penn nerzhioù armet Reter Alamagn, en doa roet urzh da zispartiañ Berlin ar C'hornôg diouzh Reter Berlin gant savidigezh Moger Berlin. Koniev a oa chomet ur soudard brudet en Unvaniezh Soviedel betek e varv e 1973.

Rummad:Ganedigezhioù 1897
Rummad:Marvioù 1973
Rummad:Marichaled URSS
Rummad:Jeneraled URSS